
Sommeren 1988 reiste Halvor Leland til Stord for å drive forskning på skogsnegler. Han bodde da alene i et tomannstelt ved Ådlandsvatnet. Det skal ha regnet mye. Han ble i stor grad liggende tiltaksløs i teltet. Han sier at det kom sterk vind, fulgt av mer regn. Minnene er uklare.

Etter halvannen uke må Leland ha befunnet seg i en langt framskreden psykose. Han kan fortelle om konsentrasjonsvansker og utbredt apati. Assosiasjoner og forestillinger fikk en sterkt uønsket form. Leland klarte ikke lenger å holde alminnelig hygiene. Han gjorde fra seg i teltet, og opplevde dette som forvirrende, endog angstfylt. Klær og sovepose lå spredt rundt i buskene. Avføringen ble bare delvis vasket bort under de neste dagene med regn. Han hadde da mistet evnen til å gjennomføre daglige gjøremål, som å koke vann og lage mat på spritblussen. Leland fikk et overveldende inntrykk av at ingenting lot seg gjennomføre. Han sov dårlig, og følte ofte at dyr eller mennesker rørte ved teltveggene.

Man antar at regnværet kan ha forsterket følelsen av isolasjon. Halvor Leland nevner også regnet under årene som biologistudent i Bergen. Apatien ved Ådlandsvatnet var altså ikke et enkeltstående tilfelle. Nesten to år tidligere tilbrakte han noen dager på Sandviken sykehus, ved avdeling for stemningslidelser. Leland hadde fortalt om manglende tilhørighet, i det han da omtalte som fraværet av en meningsfull sosial kontekst.

Leland brukte hodelykt om natten. Den ene sneglen hadde nå dødd, og han så hvordan de andre fortærte restene, en mørk slimete substans. I grålysningen veltet spritblussen. Under videre påfyll ble det sølt rødsprit i store deler av teltet. På dette tidspunktet var regnværet over. Leland satt lenge i teltåpningen, vendt ut mot en liten grå strand av stein eller singel.

I morgentimene lørdag 16.juli skal Halvor Leland ha oppdaget to jentunger ved vannkanten. De var alene, etter det som blir oppgitt. Leland forteller at dette kan ha utløst en emosjonell respons i ham. Men jentene ble skremt ved synet av Leland. Det er også uklart hva han ville. De skal ha løpt til syklene, et par hundre meter unna. Han klarte ikke å følge dem. Leland fortsatte likevel langs en sti som etter hvert begynte å skråne bort fra Ådlandsvatnet. Han ble gående desorientert langs hovedveien.

Leland beskriver en burgunderfarget Saab, parkert et stykke inn mellom trærne. Han sier at et eldre ektepar satt og drakk kaffe. Han spurte om å bli kjørt til Leirvik sentrum. Det er å forstå at Lelands adferd kan ha vært uvanlig, til dels også truende. Ingen skal ha pratet i løpet av turen. De kom til en bensinstasjon, og Leland ba sjåføren om å stanse. Deretter gikk han inn for å kjøpe to pølser. Da han kom ut, var Saab-en kjørt. Leland fortsatte til fots. Noe senere tok han inn på Grand Hotell i Leirvik. Hele lørdag ettermiddag satt han i fotenden av sengen og så tv. Døren var åpen inn til badet. Han beskriver en følelse av utrygghet.





Ingen var kjent med rekkevidden av de personlighetsforstyrrelsene som ble utredet nesten to år tidligere, i etterkant av innleggelsen ved Sandviken sykehus. Man hadde introdusert Halvor Leland for kognitiv terapi, men ikke funnet det nødvendig å fortsette. Det ble heller aldri aktuelt med antipsykotisk medisinering. Man antok da i all hovedsak at Leland under studieårene 1981–87 ble eksponert for store mengder psykososialt stress. Konklusjonen støttet seg på de konsultasjonene som forelå.

Det er kjent at Halvor Leland hadde et kortvarig engasjement i Studentsamskipnaden høsten 81. Han trivdes dårlig, og sier at han hadde vanskelig for å gjøre inntrykk på andre. Leland forteller videre at han i denne perioden opplevde en anonymisering av den personen han forsøkte å være. Leland mener selv at han kanskje kompenserte med høye ambisjoner. Han så nå for seg en framtid innen forskning og akademia. Samtidig merket omgivelsene en tilspissing av de mer asosiale trekkene i Halvor Lelands personlighet. Han skal ha følt vennskap som lite givende. Leland knyttet få eller ingen meningsfulle relasjoner. Fritiden ble i all hovedsak tilbrakt i studentleiligheten på Fantoft. De to siste årene delte han kjøkken og bad med Gunnar Hansen, en tidligere klassekamerat fra Stavanger. Begge gav inntrykk av å være uvanlig fokusert på egne studier.

Under vårsemesteret 85 begynte Halvor Leland med innebandy. Det fortelles her om et håndgemeng. Leland skal ha blitt slått i ansiktet. Episoden vakte reaksjoner ut i studentmiljøet, men de involverte mener det ble skværet opp i etterkant. Man hadde antatt at det fantes aksept for en viss fysisk kontakt. Leland valgte likevel å trekke seg fra videre innebandy ved Universitetet i Bergen.





Vinteren 1982–83 ble man gjort oppmerksom på en rekke demografiske anomalier i Fantoft studentby. Den sosiale strukturen var svekket. Man så at bruken av psykiatri- og psykologtjenester økte. Man forsøkte å snu trenden. Det ble da kanalisert mer penger gjennom Studentsamskipnaden, i begynnelsen for å styrke sosiale og kulturelle tiltak, som oppholdsrom og bordtennis. Mot midten av 80-tallet ble det likevel påvist en uvanlig høy selvmordsfrekvens. De nye tallene var urovekkende. Man spurte seg om Fantoft studentleiligheter egentlig fylte kriteriene for et anlegg av denne typen. En mye omtalt bygningsrapport pekte på at arkitekturen, med fasader av grå ubehandlet betong, i hvert fall delvis kunne intensivere den fremmedgjøring og sosiale ustabilitet, som var å forvente i et stadig mer internasjonalt studentmiljø. Det ble også målt uforholdsmessig mye radon i trappene og heissjaktene. Man ville nå vite hvorfor studentleilighetene i det hele tatt ble bygd på Fantoft. Målingene ble senere trukket tilbake, og skapte da en del uklare meningsskiller. De mer sosiale argumentene møtte deretter motstand for å ha tegnet et forenklet bilde. Det ville heller ikke være økonomisk forsvarlig å endre bygningene i ettertid.

Selvmordsstatistikken fortsatte den negative trenden utover 80-tallet. I begynnelsen av mai 1986 hoppet en tjuefireårig mann fra åttende etasje, samt en nittenårig sogning fra tolvte. Selvmordene fikk stor oppmerksomhet i studentsamfunnet. Man undret hva som egentlig var i ferd med å skje.

I ettertid har man prøvd å se selvmordsfrekvensen i sammenheng med den politiske pessimismen som slo rot på 80-tallet. Dette gjaldt nesten utelukkende de tradisjonelt mer venstreorienterte fagene. Halvor Leland skal ha vært opptatt av forskningsrapporter som påviste effekten av miljøgifter og utstrakt habitatsfortrengning. Det ble etablert et bilde av at samfunnet manglet framtid. Man kunne høre om studenter som ikke ville sette barn til verden. Denne tenkningen syntes i stor grad å være en emosjonell respons på de utfordringene samfunnet stod overfor. Studentene aksepterte ikke en alvorlig forverring av den massedøden som allerede fant sted innen dyre- og planteriket. Kort tid senere skulle dette bildet endre seg. Reagan-administrasjonen hadde skapt ideen om at høyt forbruk på topp etter hvert ville spres til de fattige, i form av økt sysselsetting og økt produksjon, som igjen ville gi økt levestandard. Ideen viste seg å være feil, men gav likevel en politisk høyredreining over hele den vestlige verden. I stedet for omfattende miljøtiltak kom økonomiske oppgangstider, og den politiske pessimismen ble til en langt mer fortiet nihilisme. Samtidig skjøt den globale storkapitalen fart. Forbruket økte radikalt.





Mye tyder på at Halvor Leland gjennomgikk hormonelle og kjemiske endringer i hjernen. Han kan ha vært predisponert for psykiske lidelser. Allerede inngangen til eksamensåret varslet endret adferd, synliggjort av at Leland viste svekket impulskontroll. Man så nå en utgliding mot økt alkoholforbruk. Leland mistet ofte kontroll over egen oppførsel. Han beskriver blant annet en studentfest som skal ha funnet sted ved Møhlenpris. Leland drakk da igjen for mye, og forteller her om et nakent, delvis mørkt kjellerliknende rom, hvor han stod alene og spydde direkte på murgulvet. Man kan spørre i hvilken grad det etter hvert omfattende alkoholkonsumet påvirket psyken. En viss effekt er kanskje å forvente.

I oktober 86 begynte Halvor Leland å sende kjærlighetserklæringer til en kvinnelig medstudent på biologisk fakultet. Dette var en serie lange brev hvor han forsøkte å gjøre rede for egne følelser. Brevenes innhold og intensitet skal ha vært av en slik art at hun fant dem truende. Halvor Leland fikk da besøk av kvinnens far, og måtte love å avstå fra all videre kontakt. I denne perioden arbeidet Leland også intensivt på hovedfagsoppgaven om norske skogsnegler. Han skal ha vært under stort mentalt press.

I desember 86 ble Halvor Leland forelsket i en fire år yngre kvinne, her kalt Trude. Han har vanskelig for å forklare seg rasjonelt rundt dette forholdet. Han skal første gang ha sett Trude utenfor UiB, ikledd strikkelue. Kort tid senere begynte det angivelig å snø. Det var en kraftig byge. Leland satt i lesesalen, og han beskriver hvordan allting skiftet i ham. Biblioteket var nesten tomt for folk. Trærne skal ha svaiet lydløst utenfor de store vinduene.

Innbilningskraft og lav stresstoleranse har nok lenge stått sentralt i Halvor Lelands forestillingsverden. Man har sett hvor lett følelsene blir synonymt med fiksjon. Leland hadde observert Trude jevnlig i studentkantinen og mer generelt rundt på universitetsområdet. Han skal i denne perioden ha vært uvanlig oppstemt. Nærmere jul flyttet Trude til Fantoft studentby, bare noen få etasjer under Leland. De møttes angivelig flere ganger den helgen. Det ble da klart at hun ikke gjengjeldte Lelands følelser. Han hadde vanskelig for å ta dette helt innover seg. Leland forteller at han oppfattet signalene som vage. De hadde festet mye. Leland viste til dels ekstravagant oppførsel, og spanderte øl på Trude og hennes nærmeste venninner. Han kjøpte også to indrefileter og en flaske rødvin. Det ble ingenting av dette. Trude kan ha vært usikker og følt behov for en viss selvbekreftelse i selskap med den noe eldre Leland. I grålysningen søndag morgen stod han og kastet snøballer på vindusruten i tredje etasje. Etter hvert åpnet Trudes venninne altandøren. Hun ropte at Trude hadde reist hjem til foreldrene i Florø.

Våren 1987 skal Halvor Leland ha fortalt om en dyp følelse av stress. Mye tyder på at han investerte hele seg i noe som kan ha skapt irreversible følelser av tomhet. Psykologen mente forelskelsen i stor grad kunne føres tilbake til det som tidligere ble sagt om Lelands personlighetsforstyrrelser. Slike emosjonelle bindinger spiltes hovedsakelig ut i fantasien.

Halvor Leland leverte en av de beste hovedfagsoppgavene i sitt årskull, men det ble kjent at nivået hadde vært relativt lavt.

